b'\n_START_ARTICLE_\nPohjola-Norden\n_START_SECTION_\nHistoria\n_START_PARAGRAPH_\nEnsimm\xc3\xa4isen maailmansodan j\xc3\xa4lkeen Pohjoismaiden asukkaat kokivat tarvetta syvent\xc3\xa4\xc3\xa4 keskin\xc3\xa4ist\xc3\xa4 yhteisty\xc3\xb6t\xc3\xa4\xc3\xa4n. Vuonna 1919 perustettiin kansalliset Norden-yhdistykset Ruotsiin, Norjaan ja Tanskaan, 1922 Islantiin ja 1924 Suomeen. Yhdistysten toiminta l\xc3\xa4hti alusta alkaen alhaaltap\xc3\xa4in kansalaisista itsest\xc3\xa4\xc3\xa4n ja perustui yhteisen kielen, kulttuurin ja historian sek\xc3\xa4 maantieteen luomaan vahvaan yhteenkuuluvuuden tunteeseen._NEWLINE_Maailmansotien v\xc3\xa4lisen\xc3\xa4 aikana toiminta perustui erilaisiin kursseihin, juhliin sek\xc3\xa4 opiskelija- ja kulttuurivaihtoon. Toisen maailmansodan j\xc3\xa4lkeen toiminta kehittyi laajaksi kansanliikkeeksi, ja piirej\xc3\xa4 ja paikallisyhdistyksi\xc3\xa4 perustettiin ymp\xc3\xa4ri maata. Pohjoismaisen kansalaisyhteisty\xc3\xb6n kantavana voimana oli erityisesti kummi- ja yst\xc3\xa4v\xc3\xa4kuntayhteisty\xc3\xb6._NEWLINE_Alusta l\xc3\xa4htien t\xc3\xa4rke\xc3\xa4 osa toimintaa on ollut yhteydenpito poliittisiin ja elinkeinoel\xc3\xa4m\xc3\xa4n vaikuttajiin. Tunnetuimpia Norden-yhdistysten aloitteita ovat olleet Pohjolan passivapaus (1954), yhteiset ty\xc3\xb6markkinat (1954) ja sosiaalietuudet (1955). My\xc3\xb6hempin\xc3\xa4 vuosina on my\xc3\xb6s solmittu mm. pohjoismainen kaksoisverotuksen est\xc3\xa4v\xc3\xa4 sopimus sek\xc3\xa4 pohjoismainen kielisopimus. T\xc3\xa4m\xc3\xa4n hetken t\xc3\xa4rkeimpi\xc3\xa4 teht\xc3\xa4vi\xc3\xa4 on poistaa j\xc3\xa4ljell\xc3\xa4 olevia rajaesteit\xc3\xa4 Pohjoismaissa._NEWLINE_Veikko Karsma teki el\xc3\xa4m\xc3\xa4nty\xc3\xb6ns\xc3\xa4 viidell\xc3\xa4 eri vuosikymmenell\xc3\xa4 Pohjola-Nordenin palveluksessa, vuodesta 1946 sihteerin\xc3\xa4, vuodesta 1951 p\xc3\xa4\xc3\xa4sihteerin\xc3\xa4 ja 1961\xe2\x80\x931983 toimitusjohtajana.\n_START_SECTION_\nToiminta\n_START_PARAGRAPH_\nYhdess\xc3\xa4 muiden Pohjoismaiden Norden-yhdistysten kanssa yhdistys tarjoaa Pohjolassa asuville mahdollisuuden pohjoismaiseen toimintaan ja vuorovaikutukseen._NEWLINE_Pohjola-Norden edist\xc3\xa4\xc3\xa4 pohjoismaisten kielten opetusta, osaamista ja k\xc3\xa4ytt\xc3\xb6\xc3\xa4 tarjoamalla kouluissa tapahtuvan opetuksen tueksi erilaisia oppimateriaaleja, tukemalla opettajia, oppilaita ja opiskelijoita matka-avustuksin ja osallistumalla yhteispohjoismaisiin kielihankkeisiin. Paikallis- ja aluetason virkamiehille Pohjola-Norden j\xc3\xa4rjest\xc3\xa4\xc3\xa4 koulutustilaisuuksia mm. pohjoismaisista sopimuksista ja niiden k\xc3\xa4yt\xc3\xa4nn\xc3\xb6n sovelluksista. Seminaarit ovat osa pohjoismaista rajaestety\xc3\xb6t\xc3\xa4 ja niiden tavoitteena on erityisesti parantaa tiedonkulkua viranomaisilta kansalaisille._NEWLINE_Pohjola-Norden j\xc3\xa4rjest\xc3\xa4\xc3\xa4 my\xc3\xb6s elinkeinoel\xc3\xa4m\xc3\xa4n ja j\xc3\xa4rjest\xc3\xb6el\xc3\xa4m\xc3\xa4n piiriss\xc3\xa4 ty\xc3\xb6skenteleville tarkoitettuja eri teemoihin keskittyvi\xc3\xa4 seminaareja pyrkien valaisemaan pohjoismaisen yhteisty\xc3\xb6n haasteita ja mahdollisuuksia. Pohjola-Norden yll\xc3\xa4pit\xc3\xa4\xc3\xa4 my\xc3\xb6s Suomessa Pohjoismaiden ministerineuvoston Haloo Pohjola -neuvontapalvelua Pohjoismaasta toiseen muuttaville kansalaisille.\n_START_SECTION_\nOrganisaatio\n_START_PARAGRAPH_\nPohjola-Nordenilla on kattava alueverkosto. Pohjola-Nordenilla on aluetoimistot Turussa, Vaasassa ja Oulussa, mutta paikallisyhdistyksi\xc3\xa4 ymp\xc3\xa4ri Suomen on yhteens\xc3\xa4 noin 100. _NEWLINE_Pohjola-Nordenin ylin p\xc3\xa4\xc3\xa4tt\xc3\xa4v\xc3\xa4 elin on kerran vuodessa kokoontuva liittokokous, joka valitsee liittohallituksen. Liittotoimisto sijaitsee Helsingiss\xc3\xa4 Helsingin Kampissa Fredrikinkadulla._NEWLINE_Norden-yhdistyksi\xc3\xa4 on Suomen lis\xc3\xa4ksi my\xc3\xb6s  Ruotsissa, Norjassa, Tanskassa, Islannissa, Gr\xc3\xb6nlannissa, F\xc3\xa4rsaarilla ja Ahvenanmaalla sek\xc3\xa4 Pohjoismaiden ulkopuolella Virossa, Liettuassa ja Ven\xc3\xa4j\xc3\xa4ll\xc3\xa4.'